Edwin Van der Sar

Den Edwin Van der Sar, gebuer den 29. Oktober 1970 zu Voorhout, ass en hollännesche Foussballgolkipp. Zur Zäit ass hie beim englesche Veräi Manchester United aktiv. Hien ass 198 cm grouss.

Karriär
Seng Carrière als Golkipp huet de Van der Sar bei Foreholte, engem klenge Foussballsclub vu Voorhout ugefaangen. Duerno huet hie bei de VV Noordvijk gewiesselt, wou hie vum Manager vun Ajax Amsterdam entdeckt gouf.

Beim Ajax war hien zanter der Saison 1992/93 fest agestallt. Si koumen zweemol an d'Finall vun der UEFA Champions League (1995 an 1996), hunn allerdéngs nëmmen eng Kéier gewonnen. An der Finall 1996 konnt de Van der Sar deen entscheedenden Eelefmeterschoss net halen. An engem Match géint de Graafschap huet hie mat engem Eelefmeter säi bis elo eenzege Gol an engem offizielle Match geschoss.

1999 ass hie bei Juventus Turin gewiesselt. Allerdéngs waren den Trainer an d'Fans mat senger Leeschtung am Gol guer net zefridden, wouropshin hien 2 Joer méi spéit an engem Transfert un den FC Fulham verkaaft gouf. Hie war deen éischten, a bis elo (2010), och de leschten net-italieenesche Golkipp bei der Juve. Beim FC Fulham huet hie 4 Joer gespillt, hat allerdéngs net immens vill Erfolleg mat senger Ekipp, si hunn an deene 4 Joer nëmmen ee bedeitenden Titel gewonnen.

2005 ass hien du bei de Manchester United F.C. gewiesselt, wou hien haut nach aktiv as. Dat ass säi warscheinlech erfollegräichste Club. An der Premier League hat hien an iwwer 1300 offizielle Spillminutte kee Géigegol eragelooss, wat fir eng kuerz Zeit de Rekord war.

An der Finall vun der Champions League 2008 géint den Chelsea F.C. huet hien den entscheedenden Eelefmeter vum Nicolas Anelka gehalen. Hien ass en allgemeng geschätzte Golkipp, zumools wann et ëm Eelefmetere geet. E steet no enger Verlängerung vun engem Joer nach bis 2011 bei Manchester ënner Kontrakt.

An der hollännescher Nationalekipp huet de Van der Sar vun 1994 bis 2008 gespillt. Hien ass allerdéngs eréischt 1995 als Haaptgolkipp agesat ginn. Virdru war hien op der Ersatzbänk, soudatt hien d'Weltmeeschterschaft vun 1994 och net matgespillt huet. Zanter 1995 huet hien 130 Matcher matgespillt, dat ass bis elo an Holland ongeschloen.

An der Saison 2005 huet hien et fäerdegbruecht, wärend 10 Flichtmatcher keen eenzege Schoss eranzeloossen, wat bis haut den Europarekord ass. Nodeem d'Oranje an der Véirelsfinall vun der Europameeschterschaft 2008 géint Russland verluer haten, huet de Van der Sar seng Carrière an der hollännescher Nationalekipp opgehalen. Allerdéngs gouf hien an zwéi Matcher am Hierscht 2008 erëm reaktivéiert, well säin Nofollger an den Ersatzgolkipp ausgefall waren.

 Privatliewen 
Den Edwin Van der Sar ass säit 2006 bestuet an huet 2 Kanner.

 Titelen an Erfolleger 
 Hollännesch Meeschterschaft: 1994, 1995, 1996, 1998
 Englesch Meeschterschaft: 2007, 2008, 2009
 KNVB-Pokal: 1993, 1998, 1999
 Hollännesche Supercup: 1993, 1994, 1995
 League Cup: 2006, 2009
 FA Community Shield: 2007, 2008
 UEFA Champions League: 1995, 2008
 UEFA-Coupe: 1992
 UEFA Intertoto Cup: 1992, 1999
 Europäesche Supercup: 1995
 Weltpokal: 1995
 FIFA-Club-Weltmeeschterschaft: 2008

 Auszeechnungen 
 1995: Europes Best Goalkeeper (UEFA)
 1994, 1995, 1996, 1997: Hollännesche Golkipp vum Joer
 1998: De Telegraaf - Gouden Schoen
 2008: UEFA All-Star-Team vun der Europameeschterschaft
 2009: Europe's Club Goalkeeper Of The Year (UEFA)

 Rekorder 
 hollännesche Rekordnationalspiller: 130 Matcher
 kee Géigegol wärend 1013 Minutten (10 Matcher) mat der hollännescher Nationalekipp (Europarekord)
 kee Géigegol wärend 1311 Minutten (14 Matcher) mat Manchester United (Premier League-Rekord)

 Veräiner 
 Veräiner an der Jugend 
 FC Foreholte
 VV Noordwijk
 Ajax Amsterdam

 Veräiner als Profi 
 Zäitraum Veräin Matcher Goler 1992-1999 Ajax Amsterdam 226 1 1999-2001 Juventus Turin  66 0 2001-2005 FC Fulham 127 0 2005-haut Manchester United F.C. 149 0

 Nationalekipp 
 Zäitraum Land Matcher Goler 1994-2008 Holland 130 0

 Um Spaweck 

Kategorie:Spiller vun der hollännescher Foussballnationalekipp
Kategorie:Gebuer 1970